傑利亞當斯

傑利亞當斯係一位愛爾蘭共和派政治人。佢喺1983年至2018年出任新芬黨主席。

1970年代佢輾轉出入監獄好多次。最初佢因爲喺北愛爾蘭族羣衝突裏面，被認爲係愛爾蘭共和軍領袖，而俾當時嘅警察用反恐權力監禁。後來佢同其他共和派政治犯嘗試越獄俾人捉到，於是俾人定罪正式監禁。因爲佢嘅政治領袖身份，佢輾轉假釋幾次，參與北愛爾蘭共和派同英國政府之間嘅談判。2020年，英國最高法院推翻佢嘅越獄案底，原因係當年佢俾人捉入監嘅時候係冇審訊就收監，但當年嘅反恐特權法指明一定要英國政府嘅北愛爾蘭事務大臣親自批准，先至可以未審先收監。時任大臣原來冇批准捉佢，所以北愛爾蘭警察當年係違法禁錮佢，佢嘅越獄罪名故此亦要推翻。咁多年嚟，亞當斯堅稱佢冇做過愛爾蘭共和派任何武裝派系嘅成員。

佢坐緊監嗰幾年，經常用筆名「布朗尼」投稿愛爾蘭共和派嘅報章，提出北愛爾蘭共和派應該多啲動員組黨，參與地方政治，尤其是地區性嘅選舉。佢高調反對愛爾蘭共和軍裏面嘅強硬派系暗殺啲向英國投誠嘅前共和派武裝領袖。佢嘅立場令佢成爲新芬黨喺北愛爾蘭創黨嘅重要成員，以及80年代至90年代愛爾蘭共和派同英國政府談判嘅重要領袖。

1984年，亞當斯俾北愛爾蘭聯合派武裝分子襲擊。佢架車俾人開槍射咗20發子彈，佢喺頸、膊頭、手臂三處中槍，爭啲冇命。後來解密嘅情報顯示，原來英國嘅保安部隊一早就知道有人想暗殺佢，所以將啲襲擊者嘅子彈偷換咗殺傷力細啲嘅子彈，而且準備好警察即場拘捕槍手。

1983至1992年同埋1997至2011年，佢係聯合王國下議院嘅西貝爾法斯特選區當選人，但同所有新芬黨當選人一樣，按照新芬黨唔承認聯合王國對北愛爾蘭主權嘅原則拒絕出任。2011至2020年，佢擔任愛爾蘭衆議院議員，代表勞斯郡。

愛爾蘭政治人